
A korai nyelvtanulást támogató tanítási- és segédeszközök alkalmazása alsó tagozaton

Tanulmányom témájának aktualitását a taneszközök tanítási és tanulási folyamatban betöltött meghatározó szerepe adja. Kutatásomban többek között az eszközhasználati trendeket és az azt meghatározó tényezőket igyekeztem feltárni, célom volt a taneszközök gyakorlatban történő vizsgálata, működésük és természetük megismerése. Különös figyelmet fordítottam az IKT eszközökre a mai világban betöltött szerepük miatt.
Munkám elméleti hátterében a taneszköz fogalma került meghatározásra, kitértem a korai nyelvtanulók életkori sajátosságaira, bemutattam néhány taneszköz rendszerezési lehetőséget, és írtam az eszközválasztás folyamatáról is. Az IKT eszközök vonatkozásában a digitális kompetencia, az elérhetőség kérdése, a generációs elméletek, a digitális etikett és néhány modern alkalmazási lehetőség is kifejtésre került.
Kutatásom eszközeinek az óramegfigyelést, kérdőívezést és az interjúkésztést választottam. Harminc tanórát figyeltem meg négy különböző budapesti általános iskolában. Kérdőívemet 100 általános iskolai angol nyelvtanár töltötte ki. Négy interjúalanyomat az IKT eszközök nyelvórai használatában mutatott tapasztalat alapján választottam. Az elvégzett kutatás eredményei megmutatták, hogy a nyelvórák nagy változatosságot mutatnak a taneszközök alkalmazása szempontjából. Jelentős mennyiségű segédeszköz jelenik meg egyetlen egy óra keretében is, ezzel befolyásolva a nyelvtanulás hatékonyságát. A sokoldalú eszközhasználat azonban tudatos tervezést és menedzselést igényel. A taneszközök felhasználási céljai komplexitást mutatnak, a tantárgyközi kapcsolódások előfordulása sem ritka. A kérdőív eredményei megmutatták, hogy a változatos eszközhasználat ellenére a tankönyvek, munkafüzetek dominálnak. Az eszközök elérhetősége nem minden esetben határozza meg a használatot. Eredményeim alapján a település típusa nem befolyásolja az iskola ellátottságát, ahogy a pedagógusok életkora és a tanítási tapasztalata sincs hatással az eszközhasználat gyakoriságára. Az IKT eszközök által betöltött funkciók is feltérképezésre kerültek. A válaszok megmutatták, hogy a hagyományos használati formák dominálnak és vannak olyan funkciók, melyek még sokak által megismerésre várnak. Viszont ezen eszközök általános pozitív megítélése kedvező jövőt ígér a digitális pedagógiának. Interjúalanyaim többek között kifejtették milyen szempontokat kell figyelembe venni az IKT eszközök alkalmazása során és beszámoltak különböző felhasználási lehetőségekről. Egyöntetűen bátorítanak mindenkit a tanórai használatra, saját pozitív tapasztalataikkal mutatva példát.
